ዳውሮ «በዲንካ» የሙዚቃ መሳሪያ ባንድ ይታወቃል። አጥኚዎች እና የታሪክ ተመራማሪዎች እንደሚጠቁሙት ዘመናዊ ባንድ በአገር ፍቅር፣ በማዘጋጃ፣ በብሄራዊ ቴአትር ቤቶች ከመቋቋሙ በፊት የብሄረሰቡ መገለጫ የሆነ የሙዚቃ መሳሪያ ባንድ ነው። ዲንካ የባንድ መጠሪያን የወሰደበት ምክንያት አምስት የትንፋሽ እና አንድ የከበሮ ወይም ዳርቢያ ሙዚቃ መሳሪያ ተጫዋቾችን በአንድነት በመያዙ ነው። ዲንካ ከ8 በላይ ቅኝቶች ሲኖሩት ዳርቢያ የሚጫወተው የቡድን መሪ በመሆን ጓደኞቹ ቅኝት እየቀያየሩ እንዲጫወቱ ያደርጋል። የትንፋሽ መሳሪያዎቹ ዞሃ፣ ላሚያ፣ኦይቲሲያ፣ሄሲያ እና ማራ ከ3ሜትር በላይ ርዝመት ያለው ቀርክሀ በመጠቀም ጫፉ ላይ የአጋዘን፣ የበሬ ቀንድ እንዲሁም የፍየል ቀንድ በማስገባት የሚሰራ ነው።